《十二时》
清代·冒禹书

麦秋时节多阴雨，酿出困人天气。看催残、落红满地。

长则向阑干倚。往事成尘，新愁如织，欲说从何起？

想当日、黄衫计巧，青鸟音传，方幸出牢笼里。

更年来、诙谐如戏。一部种情传记。整日欢歌，连宵醉酒，多少閒愁意？

待阑珊人倦，旖旎腰肢乱睡。

恨而今、身同萍梗，咫尺银河汉水。前月街头，蓦然一见，又逐纷纷子。

叹芳时如许，一任匆匆过矣。

作者简介：冒禹书，字玉简，如皋人。诸生，候选训导。有《倩石居遗草》。